রাশিয়াকে পুতিন ধ্বংস করে দিচ্ছেন: জেলেনস্কি
নববর্ষের ভাষণে ইউক্রেনের প্রেসিডেন্ট ভলোদিমির জেলেনস্কি বলেন, ভ্লাদিমির পুতিন রাশিয়াকে ধ্বংস করে দিচ্ছেন।







সেনাদের উৎসাহ দিতে সামরিক পোশাকে শনিবার হাজির হন পুতিন। সেনাদের উদ্দেশে দেন ভাষণ। খবর বিবিসির।




পুতিনের ভাষণের পরই জেলেনস্কি বলেন, রুশ প্রেসিডেন্ট সেনাদের পেছনে লুকিয়ে আছেন, তাদের নেতৃত্ব দিচ্ছেন না।
শনিবার রাতে নিজের টেলিগ্রাম চ্যানেলে ভাষণে ইউক্রেনীয় প্রেসিডেন্ট বলেন, 'বেসামরিক ইউক্রেনীয়দের টার্গেট করে হামলা চালাচ্ছে রাশিয়া। শনিবারের হামলা ছিল অমানবিক।'
ইউক্রেনের রাজধানী কিয়েভসহ শনিবার একাধিক জায়গায় ক্ষেপণাস্ত্র ছুড়েছে রুশ বাহিনী। ইউক্রেনের সামরিক বাহিনী দাবি করেছে, বেসামরিক গুরুত্বপূর্ণ স্থাপনা ও আবাসিক এলাকায় ক্ষেপণাস্ত্র হামলা চালিয়েছে শত্রুরা। এতে বেশ কয়েকজন আহত হন।
ইউক্রেন যুদ্ধের প্রসঙ্গে রাশিয়ানদের উদ্দেশে জেলেনস্কি আরও বলেন, 'আপনাদের নেতা দেখাতে চান যে তিনি সামনে থেকে নেতৃত্ব দিচ্ছেন, এবং সামরিক বাহিনী পুতিনের পেছনে রয়েছে। কিন্তু বাস্তবতা হচ্ছে তিনি লুকিয়ে আছেন। পুতিন তার সামরিক বাহিনী, তার ক্ষেপণাস্ত্র, বাসস্থান এবং প্রাসাদের দেয়ালের আড়ালে লুকিয়ে আছেন।'
ইউক্রেনের প্রেসিডেন্ট আরও বলেন, 'তিনি আপনার পেছনে লুকিয়ে আছেন। পুতিন আপনাদের দেশ ও ভবিষ্যৎকে ধ্বংস করে দিচ্ছে। সন্ত্রাসী কার্যকলাপের জন্য কেউ আপনাকে ক্ষমা করবেন না। ইউক্রেন ক্ষমা করবে না আপনাকে।'

নববর্ষের ভাষণে ইউক্রেনের প্রেসিডেন্ট ভলোদিমির জেলেনস্কি বলেন, ভ্লাদিমির পুতিন রাশিয়াকে ধ্বংস করে দিচ্ছেন।